<h2>SubmittedText<h2><p>Recumandaziun Brändli</p><p>Sessiun da las Chombras federalas en Svizra rumantscha </p><p></p><p>Text da la recumandaziun dals 18 da zercladur 2003</p><p>Il Biro vegn envidà d'examinar la pussaivladad da realisar ina sessiun dal Parlament federal en il territori rumantsch.</p><h2>FederalCouncilResponseText<h2><p>La realisaziun d'ina sessiun da las Chombras federalas en il territori rumantsch è primarmain ina decisiun da la politica da stadi, la quala il parlament sto prender.  </p><p>Igl è incontestabel che las sessiuns "extra muros" a Genevra e Lugano han contribuì a promover la chapientscha per las cuminanzas linguisticas e las regiuns correspundentas. Da l'autra vart han ellas chaschunà considerablamain dapli custs e lavur ed igl è strusch da supponer ch'ina sessiun en il chantun Grischun saja pli favuraivla che la sessiun da primavaira 2001 a Lugano, la quala ha custà radund dus milliuns francs dapli a la Confederaziun. Sin fundament da las experientschas fatgas a chaschun da las anteriuras sessiuns ordaifer la Chasa federala èsi prudent d'examinar premurusamain las cundiziuns da rom (infrastructura, tecnica, manaschi, organisaziun) che permettan da far las sesidas dals cussegls e da las fracziuns, da prestar ils servetschs necessaris, da garantir il funcziunament d'ina plattafurma informatica cumplexa e d'alloschar radund 500-600 persunas. </p><p>Sch'il parlament decida da realisar ina sessiun da las Chombras federalas en il territori rumantsch, èsi inditgà da fixar ina data, resguardond las grondas lavurs da renovaziun planisadas en la Chasa federala. Da quest puntg da vista fissi, tenor il stadi da planisaziun actual, il pli raschunaivel da realisar la sessiun da stad 2006 ordaifer Berna.</p><p>Sch'il cussegl approvescha la recumandaziun, instradescha il Biro - en collavuraziun cun il Biro dal cussegl naziunal - ils scleriments necessaris en vista a la realisaziun d'ina sessiun en il territori rumantsch. Ina giada ch'ils resultats dals scleriments èn enconuschents pon ils dus cussegls alura decider - sin proposta dals Biros correspundents - davart ina tala sessiun. </p><p></p><p>Il Biro propona d'approvar la recumandaziun.</p>